Xalqaro shartnomani tasdiqlash to‘g‘risida

O‘zbekiston Respublikasi bilan Rossiya Federatsiyasi o‘rtasida o‘zaro moliyaviy da’vo va majburiyatlar bilan bog‘liq masalalarni yakuniy hal yetish maqsadida:
 1. 2014-yil 10-dekabr kuni Toshkent shahrida O‘zbekiston Respublikasi va Rossiya Federatsiyasi hukumati o‘rtasida imzolangan o‘zaro moliyaviy da’vo va majburiyatlarni hal yetish to‘g‘risidagi bitim tasdiqlansin.
 O‘zbekiston Respublikasi Tashqi ishlar vazirligi mazkur xalqaro shartnoma kuchga kirishi uchun O‘zbekiston Respublikasi tomonidan zarur bo‘lgan davlat ichki tartib-taomillari bajarilganligi to‘g‘risida tegishli bildirishnoma yuborilsin.
 2. O‘zbekiston Respublikasi Moliya vazirligi va Markaziy bankiga O‘zbekiston tomoni majburiyatlarini bajarish doirasida, Bitim kuchga kirgandan so‘ng, belgilangan tartibda:
 O‘zbekiston Respublikasi davlat budjetidan 25,0 mln. AQSh dollariga teng bo‘lgan miqdorda mablag‘ ajratish, va belgilangan summani Bitimda nazarda tutilgan tartib va muddatlarda AQSh dollariga konvertatsiya qilingan holda Rossiya tomoniga bir martalik to‘lovni amalga oshirsin;
 yuqorida qayd yetilgan bir martalik to‘lov amalga oshirilgandan so‘ng, O‘zbekiston Respublikasining Rossiya Federatsiyasi oldida Bitimga muvofiq qarzdorlik summasi hisobidan chiqarilsin.
 3. SSSRning Tashqi iqtisodiy bankining hisob varaqiga kelib tushgan, erkin muomala qilinadigan valyutadagi mablag‘larni qaytarish to‘g‘risidagi murojaatlarni ko‘rib chiqish bo‘yicha ishchi guruhi ilovaga muvofiq tarkibda tuzilsin, uning asosiy vazifalari etib quyidagilar belgilansin.
 1992-yil 1-yanvar holatiga ko‘ra hozirgi kunda O‘zbekiston Respublikasi rezidentlari bo‘lgan yuridik shaxslarning SSSR tashqi iqtisodiy bankiga o‘z hisoblariga kelib tushgan erkin muomaladagi valyuta mablag‘larini qaytarish to‘g‘risidagi murojaatlarini ko‘rib chiqish;
 yuqorida qayd etilgan murojaatlar asosida, agar ular asosli deb topilsa to‘lovlarni amalga oshirish bo‘yicha qarorlar qabul qilish.
 Belgilansinki, qarorning mazkur bandida nazarda tutilgan to‘lovlar Ishchi guruhning tegishli qarori qabul qilingan sanasida amalda bo‘lgan O‘zbekiston Respublikasi Markaziy bankining AQSh dollari kursi bo‘yicha O‘zbekiston Respublikasining milliy valyutasida amalga oshiriladi.
 4. O‘zbekiston Respublikasi Tashqi iqtisodiy faoliyat milliy banki belgilangan tartibda:
 1992-yil 1-yanvar holatiga ko‘ra SSSRning Tashqi iqtisodiy bankida o‘z hisob raqamlariga tushirilgan erkin muomaladagi valyutadagi mablag‘lardan foydalangan holda O‘zbekiston Respublikasi rezidentlari bo‘lgan yuridik shaxslarning moliyaviy hujjatlarini kutilmagan holatlarni hisobga olgan holda Rossiya Federatsiyasining Tashqi iqtisodiy bankidan qabul qilib olsin;
 Ishchi guruh qarorlari asosida tegishli murojaatlar qilingan taqdirda bankning joriy foydasi hisobidan xarajatlar to‘lab berilishi ta’minlansin.
 5. Mazkur qarorning ijrosini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov va O‘zbekiston Respublikasi Markaziy banki raisi F.M. Mullajanov zimmasiga yuklansin.